Carska bara

**Carska bara** se nalazi u međurečju Tise i Begeja, udaljena oko 15 kilometara jugozapadno od Zrenjanina, Srbija. Prostire se južno od naselja Stajićevo, Lukino Selo i Ečka i sjeverno od naselja Perlez, na nadmorskoj visini od 73 m do 78 m. Svojim južnim i zapadnim dijelom naslanja se na magistralni pravac (M 24-1) Zrenjanin - Beograd, jugozapadnim delom se naslanja na rijeku Tisu, dok je kao sastavni dio rezervata obuhvaćen i tok Starog Begeja i Kanala Begej.

Licitacijom održanom 1781. godine u Beču, cjelokupno područje od oko 30.000 lanaca kupio je trgovac Lazar Lukač i u obližnjem mjestu Ečki izgradio Kaštel. U tom zdanju održavani su i balovi za tadašnje plemstvo austrougarskog carstva na kojima je učestvovala i sama carska porodica. Carska bara svoj naziv duguje austrougarskim carevima koji su na ovom području organizovali brojne lovove na barsku i drugu divljač.

## Zaštićeno područje
Južni dio Carske bare, poznat pod imenom Mala carska bara ili Vojtina mlaka, 1955. godine dobio je status zaštićenog prirodnog dobra, a 1965. godine i status močvare od međunarodnog značaja. U toku 1986. godine dolazi do proširenja granica zaštićenog prirodnog dobra u okviru domaće kategorizacije i područje stiče status Regionalnog parka "Stari Begej" i Strogog prirodnog rezervata "Carska bara". Usljed nove kategorizacije koja je izvršena 1994. godine, područje dobija status Specijalnog rezervata prirode pod imenom "Stari Begej - Carska bara", na površini od 1.676 ha. Rezervatom upravlja Ribarsko gazdinstvo "Ečka".

Carska bara ima međunarodni ekološki prepoznatljiv status jer pripada: 
* Ramsarskim područjima, kao močvara od međunarodnog značaja prema Ramsarskoj konvenciji iz 1996. godine. 
* Emerald mreži staništa i vrsta značajnoj za očuvanje evropske divlje flore i faune na osnovu Bernske konvencije
* IBA (Important Bird Areas) područjima, značajnim područjem za ptice Evrope, površine od 9.300 ha i proglašeno je 1989. godine.
* IPA (Important Plant Areas), međunarodno botanički značajnim područja Centralne i Istočne Evrope sa površinom od 1.676 ha.

### Zaštićeno područje
Uredbom Vlade Republike Srbije Carska bara proglašena je za specijalni rezervat prirode, kao prirodno dobro pokrajinskog značaja i svrstana u II kategoriju. Obuhvata površinu od 5.328,84 ha, od čega je 78,02 u državnom, a preostali dio u privatnom vlasništvu. Utvrđeni režimi zaštite su:
* I stepen, površine 167,60 ha
* II stepen, na površini 3.342,34 ha
* III stepena, površine 1.818,84 na preostalom dijelu rezervata.

Na ovom močvarnom području nalaze se brojne autohtone brojne biljne vrste: vodeni griz, vodena paprat, bijeli lokvanj, vodeni ljiljan, trska  i dr. Na livadama oko jezera prisutne su: vranjemil, hajdučka trava, šlez, pelin, livadska žalfija i dr.

### Ramsarsko područje
Lokalitet, ostatak nekada poplavljenog područja u donjem dijelu rijeke Begej, predstavlja mozaik ribnjaka, močvara, šuma, livada i stepa ispresjecanih rijekama, kanalima i nasipima. Vegetaciju čine zajednice otporne na so, bogata zajednica vodenih cvjetnih biljaka i stepska vegetacija. Registrovano je 250 vrsta ptica, od kojih se 140 vrsta gnijezdi na lokalitetu, a 100 ih prolazi tokom seobe. Prisutne su i različite rijetke, ugrožene ili ranjive ribe, ptice, biljke, vodozemci, gmizavci i sisari. Za ljude je dozvoljena rekreacija, posmatranje ptica, sportski ribolov i neke tradicionalne poljoprivredne aktivnosti. U blizini se nalazi važan komercijalni ribolov. Na listi ramsarskih područja Carska bara se vodi sa podacima:
* Broj:819
* Površina: 1.767 ha
* Datum upisa: 4.03.1996.
* Koordinate: 45°15'N 20°22'E

### Značajno područje za ptice
Od 250 zabilježenih vrsta ptica na ovom zaštićenom području, 140 vrsta se gnijezdi na lokalitetu, a 100 ih prolazi tokom seobe. Značajno je da se svih osam evropskih vrsta čaplji (*Ardeidae*) i divljih guski (*Anser anser*) gnijezde na području Carske bare. Prisutni su i orao bjelorepan ili štekavac (*Haliaeetus albicilla*), eja močvarica, livadska eja, kobac (*Accipiter nisus*), orao mišar.

## Vanjske veze
* 
## Izvori